EESTI PANK

PRESIDENDI MÄÄRUS nr 7

Tallinn, 24.06.2025

Investeerimisfondi statistiliste 
aruannete koostamise nõuded 
ning aruannete esitamise kord

Määrus kehtestatakse Eesti Panga seaduse § 34 lõike 1, Euroopa Keskpankade Süsteemi ja Euroopa Keskpanga põhikirja artikli 5 ja nõukogu määruse (EÜ) nr 2533/98, 23. november 1998, statistilise teabe kogumise kohta Euroopa Keskpanga poolt artikli 4 alusel.

1. peatükk
Üldsätted

§ 1.   Määruse reguleerimisala
(1)	Määrusega kehtestatakse investeerimisfondi statistiliste aruannete (edaspidi aruanded) sisu ja vormi nõuded ning aruannete Eesti Pangale esitamise kord.
(2)	Määrusega kehtestatud aruandeid kasutatakse ka Euroopa Keskpanga järgmiste määrustega kehtestatud nõuete täitmiseks:
1)	Euroopa Keskpanga määrus (EL) nr 1011/2012, 17. oktoober 2012 väärtpaberiosaluste statistika kohta (EKP/2012/24) (ELT L 305, 1.11.2012, lk 6–24);
2)	Euroopa Keskpanga määrus (EL) nr  2024/1988, 27. juuni 2024 investeerimisfondide statistika kohta (EKP/2024/17) (ELT L, 2024/1988, 23.7.2024).

§ 2.   Määruse kohaldamine
(1)	Määrust kohaldatakse mitteavalikke investeerimisfonde valitsevate fondivalitsejatele ja mitteavalikele aktsiaseltsifondidele.
(2)	Aruandluskohustuse proportsionaalsuse tagamiseks ja kooskõlas Euroopa Keskpanga määruse (EL) nr 1073/2013, 18. oktoober 2013, investeerimisfondide varade ja kohustuste statistika kohta (uuesti sõnastatud) (EKP/2013/38) (ELT L 297, 7.11.2013, lk 73–93) kooskõlas artikli 8 lõikega 1 võib Eesti Pank teha varade mahu seisukohalt väikseimate investeerimisfondide puhul erandeid ning loobuda käesoleva määrusega kehtestatud aruannete esitamise nõudest. Eesti Pank teavitab mitteavaliku investeerimisfondi fondivalitsejat või mitteavalikku aktsiaseltsifondi määruse kohaldamise erandi lõpetamisest ja investeerimisfondi aruandlusvalimisse arvamisest kirjalikult.

2. peatükk
Aruanded, nende koostamise põhimõtted ja esitamine

§ 3.   Aruanded
Fondivalitseja ja aktsiaseltsifond on kohustatud koostama ja esitama mitteavalike fondide kohta järgmised aruanded:
1)	fondi investeeringute aruanne (lisa 1);
2)	fondi kohustuste, tasude ja väljamaksete aruanne (lisa 2);
3)	fondi osakute, osade või aktsiate aruanne (lisa 3);
4)	fondi iseloomustavate tunnuste aruanne (lisa 4).
§ 4.   Aruannete koostamise põhimõtted
(1)	Fondi aruanded koostatakse rahalises vääringus, välja arvatud määruse § 3 punktis 4 nimetatud aruanne.
(2)	Aruannete koostamisel käsitatakse residentsust rahandusministri 28. novembri 2008. a määruse nr 40 „Investeerimisühingu, investeerimisühingu emaettevõtja ja välisriigi investeerimisühingu filiaali aruannete sisu, koostamise metoodika ja esitamise kord” § 91 tähenduses.

§ 5.   Aruandeperiood ja aruannete esitamise tähtajad
(1)	Määruse § 3 punktides 1–3 nimetatud aruannete esitamise periood on kuu.
(2)	Mitteavaliku aktsiaseltsifondi jaoks on määruse § 3 punktis 3 nimetatud aruande aruandeperiood kvartal.
(3)	Määruse § 3 punktides 1–3 nimetatud aruanded esitatakse pärast aruandeperioodi lõppu järgmise kuu viieteistkümnendaks kuupäevaks.
(4)	Määruse § 3 punktis 4 nimetatud aruanne esitatakse üks kord aruandluskohustuse tekkimisele järgneva kuu viieteistkümnendaks kuupäevaks. Enne 2025. aasta 1. detsembrit aruandlusvalimisse arvatud fondid esitavad aruande tähtajaks 15.01.2026.
(5)	Kui aruande esitamise tähtaeg on puhkepäev, siis esitatakse aruanne esimesel puhkepäevale järgneval tööpäeval.

§ 6.   Aruannete esitamine
(1)	Aruanded esitatakse Eesti Pangale elektrooniliselt XMLis (eXtensible Markup Language) vormindatud dokumentidena Eesti Panga presidendi 29. mai 2018 määruse nr 4 „Aruannete elektroonilise esitamise nõuded” (RT I, 05.06.2018, 1) järgi.
(2)	Aruannete esitamisel tuleb kasutada järgmiseid aruandekoode:
1)	fondi investeeringute aruande kood on 580;
2)	fondi kohustuste, tasude ja väljamaksete aruande kood on 581;
3)	fondi osakute, osade või aktsiate aruande kood on 582;
4)	fondi iseloomustavate tunnuste aruande kood on 583.
(3)	Ühel real tuleb aruannetes näidata väärtused, mille identifikaatorid langevad kokku.
(4)	Vigade tuvastamise ja arvestuspõhimõtete muutmise korral esitatakse Eesti Pangale elektrooniliselt uued korrigeeritud aruanded.
(5)	Kui aruande valdkonda kuuluvad andmed puuduvad, siis tuleb esitada tühi aruanne.

3. peatükk
Rakendussätted

§ 7.   Määruse kehtetuks tunnistamine
Eesti Panga presidendi 1. veebruari 2017. a määrus nr 3 „Investeerimisfondi statistiliste aruannete koostamise nõuded ning aruannete esitamise kord“ (RT I, 18.06.2024, 9) tunnistatakse kehtetuks.

§ 8.   Määruse jõustumine ja rakendamine
(1)	Määrus jõustub 1. detsembril 2025. 
(2)	Määrust kohaldatakse aruannete koostamisel ja esitamisel aruandeperioodide kohta, mis lõpevad 2025. aasta 31. detsembril või hiljem.

Madis Müller
president